Et kart med landområdene til Third Judicial District (i rødt) etter grenseendringen i 1909 frem til en ny endring i 1921.
Byggingen av det føderale tinghuset og fengselet i Eagle ble fullført i 1901, og ble benyttet av den føderale dommeren frem til 1903. Bygningen var i bruk som tinghus frem til 1950-tallet.
Third Judicial District mellom 1948 og 1960. Grensendringer er gjort i vest (1921) og i øst (1948).
**Third Judicial District**, også referert til som **Division #3**, er et tidligere statistikkområde og føderalt dommerdistrikt i Alaska. Opprinnelig omfattet distriktet landområder øst for en linje som gikk fra utløpet av elva Colville i nord til fjellet McKinley i sør, og videre sørvestover med deler av Alaskahalvøya.

Området ble opprettet i distriktet Alaska den 6. juni 1900 som en av tre enheter med administrative funksjoner for rettssystemet. Under folketellingene fra 1910 til 1950 hadde distriktet også funksjon som statistikkområde.

Dommersetet ble først lagt til Eagle, men det ble flyttet til Fairbanks i 1903. I 1909 ble dommersetet igjen flyttet til Valdez, ettersom et nytt fjerde dommerdistrikt ble opprettet. Etter en over femten år lang uenighet om dommersetets lokalitet, ble det til slutt flyttet til Anchorage i 1939 etter at fasilitetene i Valdez hadde brent ned til grunnen.

Ved etableringen av det fjerde dommerdistriktet, mistet distriktet landområdene i nordøst, og omfattet så landområder sør for Kuskokwimbukta. I 1921 ble det gjort en mindre justering av grenselinjen i vest, som ble trukket sørover til Bristolbukta, og i 1948 ble en del av grenselinjen i nordøst trukket noe sørover.

Ved opprettelsen av territoriet Alaska i 1912 fikk distriktet en funksjon som overordnet enhet for valgdistrikter, men etter statsdannelsen i 1959 mistet dommerdistriktene mye av sin administrative betydning, og valgdistriktene ble de nye statistikkområdene. Den 20. februar 1960 ble Alaska omgjort til ett føderalt dommerdistrikt.

Befolkningsutvikling
--------------------

|  |  |  |  |  |  |
| --- | --- | --- | --- | --- | --- |
| **Folketellingsår** | 1910 | 1920 | 1930 | 1940 | 1950 |
| **Innbyggertall** | 20 078 | 16 231 | 15 309 | 19 312 | 59 518 |

Kilder
------

* U.S. Bureau of the Census, *Population of States and Counties of the United States: 1790 to 1990. From the Twenty-one Decennial Censuses*. Mars 1996. (Del III side 11-12) (en)
* Kartdata fra The Newberry Library: *Alaska Atlas of Historical County Boundaries Arkivert 11. oktober 2014 hos Wayback Machine.*. Interactive Map. (en)

Referanser
----------

1. 1 2  Newsminer.com 7. juli 2012, ld Eagle courthouse dates back to days of territorial justice Arkivert 16. september 2014 hos Wayback Machine.. Besøkt 16. september 2014. (en)
2. 1 2  Alaska Judicial Council: Judicial Districting: Final report Arkivert 30. september 2014 hos Wayback Machine.. Anchorage 1975 (kapittel I, side 1). Besøkt 16. september 2014. (en)
3. 1 2  U.S. Marshals Service, dokument Alaska. Besøkt 13. september 2014. (en)
4. ↑  Claus-M Naske og Herman E. Slotnick, *A History of the 49th State*. University of Oklahoma Press 1994. Side 294.
5. ↑  Claus-M Naske, *A History of the Alaska Federal District Court System, 1884-1959, and the Creation of the State Court System Arkivert 16. september 2014 hos Wayback Machine.*. University of Alaska, Fairbanks juli 1985. Del 11, Moving the District Court from Valdez to Anchorage. Besøkt 16. september 2014. (en)

Eksterne lenker
---------------

* Detaljkart: Alaskas nåværende «Court System Venue Districts»